DISTRIBUIE

Judeţul Cluj se situează, după primele rezultate, pe primul loc pe țară din punct de vedere al promovabilităţii la examenul de Bacalaureat din acest an, potrivit unei declarații a ministrului Ecaterina Andronescu.

Procentul de promovabilitate la prima sesiune a examenului de Bacalaureat din acest an este aproape similar cu 2018, iar 177 de elevi au obţinut media 10.00. Judeţele Cluj, Iaşi şi Bacău se situează pe primele locuri din punct de vedere al promovabilităţii, iar Ilfov pe ultimul.

"Procentul de promovare este aproximativ similar cu cel de anul trecut, să spunem că sunt rezultate parţiale, elevii au dreptul la contestaţii, (...) rezultatele se mai pot schimba. 177 de elevi au luat media 10.00, ceea ce este spre mulţumirea noastră, spre lauda lor şi spre mulţumirea părinţilor. Au fost 136.000 de elevi înscrişi, s-au prezentat 129.000 - deci primul semnal de alarmă este ce s-a întâmplat cu cei 6.000 de elevi, care au fost motivele pentru care nu s-au prezentat la examen. 84 de elevi au fost scoşi din examen, un număr exagerat de mare, pentru că ştiau că pedeapsa este destul de drastică - doi ani nu se mai pot apropia de examenul de Bacalaureat. A fost tentativă de fraudă. În acelaşi timp, aş vrea să remarc judeţele care au obţinut peste media naţională şi anume Clujul - aproape 81% (81,14% în 2018), Iaşiul - 76%, Bacăul - 75% şi între 70 şi 75% se plasează Sibiu, Galaţi, Braşov şi Bucureşti. La polul celălalt, cu rezultatele cele mai slabe, plasăm, din păcate, Ilfovul, cu 38%, Giurgiu - 47%, Harghita - 50%", a declarat Ecaterina Andronescu, ministrul Educației.

Peste 136.000 de candidaţi, 116.316 din promoţia curentă şi 19.771 din promoţiile anterioare, s-au înscris pentru a susţine prima sesiune a examenului de Bacalaureat 2019.

Rata de promovare a examenului de bacalaureat, înaintea contestaţiilor

MEN a anunţat, luni, că rata de promovare (înainte de contestaţii) înregistrată de absolvenţii care au finalizat studiile liceale în promoţia 2018-2019 şi au susţinut probele examenului în sesiunea iunie-iulie este de 73,7% (superioară cu un procent celei de anul trecut: 72,7%). Rata de promovare în ansamblu (înainte de contestaţii), incluzând şi elevii proveniţi din promoţiile anterioare, este de 67,2%. S-au înregistrat 177 de medii generale de 10 (faţă de 104 în 2018).

S-au consemnat procente ridicate de promovare în: Sectorul 4 al Capitalei (80,94%), judeţele Cluj (80,71%), Iaşi (76,34%), Bacău (75,96%), Sibiu (74,54%), Brăila (73,40%), Galaţi (73,01%), Municipiul Bucureşti (72,84%), respectiv judeţele Buzău (72,84%) şi Braşov (72,74%).

Rezultatele finale vor fi făcute publice sâmbătă, 13 iulie 2019.